
Viljandi linna energia- ja kliimakava

Kinnitada Viljandi linna energia- ja kliimakava (lisatud).

Seletuskiri
Viljandi linna energia- ja kliimakava 


1. Eelnõu eesmärk on kehtestada linnavolikogu määrusega Viljandi linna energia- ja kliimakava.

2. Kohaliku omavalitsuse korralduse seaduse paragrahvi 37 lõike 3 punkti 3 kohaselt võib omavalitsusüksus koostada valla või linna arengukavaga kooskõlas oleva täiendava arengukava mõne tegevusvaldkonna arendamiseks, sealhulgas selle mitme valla või linna poolseks ühiseks arendamiseks.

Viljandi linna põhimääruse paragrahvi 24 lõike 2 alusel peavad kõik valdkonnapõhised arengukavad lähtuma linna arengukavast, olema omavahel seotud ning ei tohi olla üksteisega vastuolus.

3. Sisu
Viljandi linna energia- ja kliimakava (edaspidi Viljandi KEKK või energia- ja kliimakava) on valdkondlik arengukava, kus keskendutakse riiklike kliimaeesmärkidega kooskõlas olevale kasvuhoonegaaside heite vähendamisele ja kliimamuutustest põhjustatud riskide maandamisele. Eesmärgiks on suurendada nii elanike kui ka ökosüsteemide valmisolekut ja vastupanuvõimet kliimamuutustele ning ennetada või vähendada äärmuslike ilmastikunähtuste tagajärjel tekkivat kahju, eelistades ökosüsteemipõhiseid lähenemisviise.

Kliimamuutuste leevendamise ja kohanemise eesmärkide seadmine kohaliku omavalitsuse tasandil annab suunised juhtimisotsuste tegemiseks, sealhulgas prioriteetide seadmiseks, investeerimisplaanide ja eelarve koostamiseks, planeeringute koostamiseks ja kooskõlastamiseks. Energia- ja kliimakavas käsitletakse kasvuhoonegaaside heite vähendamist ja kliimamuutustega kohanemist erinevates valdkondades, nagu energeetika, liikuvuse, avaliku ruumi, elamumajanduse, ringmajanduse ja ettevõtluse sektorites. Läbivaks põhimõtteks on energiatõhususe suurendamine, tegevuste kooskõla keskkonnaeesmärkidega ehk „ei kahjusta oluliselt“ põhimõttega ning taristu kliimakindluse tagamine. 

Viljandi linna energia- ja kliimakavas on esmalt toodud välja riiklikud ja kestliku arengu eesmärgid ning kirjeldatud praegust olukorda Viljandi linnas, hinnatud on haavatavust kliimariskidele ning toodud välja ka visioon aastani 2040: Viljandi on aastal 2040 roheline ja inimsõbralik linn, kus loodus ja kvaliteetne linnaruum toetavad elu- ja ettevõtluskeskkonda.
Energia- ja kliimakava tegevuskava osa keskendub viie eelseisva aasta tegevustele, kuid esitatud on ka perspektiivsed tegevused, mille elluviimine jääb 2030+ perioodi.

Viljandi KEKKi koostamist on toetanud Keskkonnainvesteeringute Keskus Euroopa Liidu Ühtekuuluvusfondi (ÜF) vahenditest (projekt nr 2021-2027.2.03.24-0075) ning kava koostamisel on lähtutud toetuse andmise tingimustest. Projekti tulemusena on valminud Viljandi linna energia- ja kliimakava, mille eesmärgiks on kliima- ja energiaeesmärkide mõtestamine, eesmärkide seadmine ja tegevuste kavandamine nende saavutamiseks.
Viljandi linna energia- ja kliimakava koostas Sustinere OÜ. 

Viljandi KEKKi koostamise raames viidi läbi järgmised avalikud arutelud:
1) avaseminar, millele eelnes projekti tutvustus linnavalitsuses;
2) töörühmade arutelud: tulenevalt teemade jaotusest viidi läbi arutelu noortevolikogus ning avalike teenuste, ettevõtluse ja avaliku ruumi töörühmades;
3) tegevuskava tutvustamine ning valideerimine; 
4) kirjaliku tagasiside küsimine eraldi nii vahearuandele kui ka tegevuskavale ning lõpparuandele.
Huvirühmade ettepanekuid võeti arvesse tegevuskava koostamisel.
Toetuse saaja kohustuseks on taotluse rahuldamise otsuse kohaselt rahastajale esitada volikogu määrus valminud kliima- ja energiakava kinnitamise kohta.

4. Mõjuhinnang
Energia- ja kliimakava koostamine ning rakendamine annab kohalikule omavalitsusele selge strateegilise raamistiku kohaliku elukeskkonna säästlikumaks juhtimiseks, vähendades pikaajaliselt KOV-i hoonete ja taristu tegevuskulusid ja tõstes taristu toimepidevust ilmastikuriskide suhtes. Eesmärkide saavutamine nõuab aga omavalitsuselt vahendeid investeeringuteks, täiendavat haldusressurssi planeerimise ja seire valdkonnas.
Energia- ja kliimakava on aluseks Euroopa Liidu ja riiklike toetuste taotlemisel. Investeeringute tegemise järel vähenevad püsikulud väiksemate energiaarvete ja madalamate hoolduskulude tõttu.

Olulisema mõjuga tegevused eesmärkide täitmisel on järgmised:
avalike hoonete renoveerimine energiatõhusateks hooneteks ning LED-	tänavavalgustusele ülemineku jätkamine;
kergliiklusteede võrgustiku laiendamine;
ühistranspordis nullheitega ja biokütuseid kasutava transpordi osakaalu suurendamine;
kaugküttevõrgustiku edasiarendamine;
sademevee looduspõhiste lahenduste kasutamine;
rohevõrgustike seisukorra parandamine, rohealade säilitamine ja laiendamine.

5. Kulu või tulu suurus linnale sõltub Euroopa Liidu ja riiklike toetusmeetmete tingimustest ja taotlemise tulemustest. 


(allkirjastatud digitaalselt)
Reet Alev
linnaarengu peaspetsialist


3

image1.png
Viljandi
Linnavolikogu




